“Avtomobil tarixi” maʼlumotlarini taqdim etish boʻyicha davlat xizmatini koʻrsatishning maʼmuriy reglamentini tasdiqlash toʻgʻrisida
(resolution, 2023-11-22)

Oʻzbekiston Respublikasi Prezidentining “Davlat xizmatlari koʻrsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari toʻgʻrisida” 2021-yil 24-iyuldagi PF-6269-son Farmoniga muvofiq Vazirlar Mahkamasi qaror qiladi: 1. Oʻzbekiston Respublikasi Prezidentining “Davlat xizmatlari koʻrsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari toʻgʻrisida” 2021-yil 24-iyuldagi PF-6269-son Farmoniga muvofiq “Avtomobil tarixi” maʼlumotlarini (davlat roʻyxatidan oʻtkazilgan sana, bosib oʻtgan masofasi, fuqarolik-huquqiy shartnomalar tuzilganligi, yoʻl-transport hodisasi sodir etilganligi va boshqalar haqida) avtomototransport vositalariga berilgan roʻyxatdan oʻtkazish davlat raqami belgisi orqali shartnomaviy asosda Davlat xizmatlari markazi va Yagona interaktiv davlat xizmatlari portali (keyingi oʻrinlarda — YIDXP) orqali aniqlash davlat xizmatini koʻrsatish yoʻlga qoʻyilishi belgilanganligi maʼlumot uchun qabul qilinsin. 2. 2022-yil 1-maydan eʼtiboran “Avtomobil tarixi” maʼlumotlarini shartnomaviy asosda Davlat xizmatlari markazlari, YIDXP yoki veb-saytlar va ularning ilovalari orqali aniqlash boʻyicha davlat xizmati yoʻlga qoʻyilsin. 4. Oʻzbekiston Respublikasi Adliya vazirligi huzuridagi Davlat xizmatlari agentligi (keyingi oʻrinlarda — Agentlik) Ichki ishlar vazirligi hamda Axborot texnologiyalari va kommunikatsiyalarini rivojlantirish vazirligi bilan birgalikda uch oy muddatda: Agentlikning budjetdan tashqari jamgʻarmasi mablagʻlari hisobidan “Avtomobil tarixi” maʼlumotlarini olish imkoniyatini nazarda tutuvchi “Avtomobil tarixi” dasturini ishlab chiqsin va ishga tushirsin; ushbu qaror bilan tasdiqlangan Maʼmuriy reglamentga muvofiq davlat xizmatining YIDXP, Davlat xizmatlari markazlari, shuningdek, veb-saytlar va mobil ilovalar orqali avtomatik tarzda real vaqt rejimida koʻrsatilishini taʼminlasin; YIDXPda davlat xizmatlari koʻrsatilishining har bir bosqichida murojaatlarning koʻrib chiqilishini kuzatib borish tartibini joriy etsin; davlat xizmatlarini koʻrsatish uchun yigʻimlarning davlat xizmatlari koʻrsatilganligi uchun toʻlangan davlat bojlari va yigʻimlar summasi hisobini yurituvchi yagona billing tizimi orqali elektron tarzda toʻlanishi imkoniyatini yaratsin. 5. Agentlik Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda masʼul vazirliklar va idoralar bilan birgalikda davlat xizmatini koʻrsatish uchun zarur boʻlgan quyidagi maʼlumotlar 2022-yil 1-mayga qadar raqamlashtirilishini hamda “Avtomobil tarixi” dasturida aks ettirib borish uchun axborot tizimlarining toʻliq integratsiya qilinishini, shu jumladan: Oʻzbekiston Respublikasi Ichki ishlar vazirligi tomonidan — avtotransport vositalari agregat maʼlumotlari (davlat raqami belgisi, davlat roʻyxatidan oʻtkazilgan sana, rusumi (modeli), ishlab chiqarilgan yili, turi, kuzov (shassi) raqami, toʻla (yuksiz) vazni, dvigatel raqami va quvvati, yonilgʻi turi, rangi, oʻrindiqlar soni, alohida belgilari yoki oʻzgargan agregat maʼlumotlari (mavjud boʻlsa), roʻyxatga olingan yoʻl-transport hodisasi toʻgʻrisidagi hamda “Avtomobil tarixi” maʼlumotlariga oid boshqa maʼlumotlar (davlat organlari tomonidan bevosita Ichki ishlar vazirligiga taqdim etib boriladigan maʼlumotlar bilan birga); Oʻzbekiston Respublikasi Adliya vazirligi tomonidan — fuqarolik-huquqiy shartnoma (bitim)lar tuzilganligi, shuningdek, avtotransport vositasining garovda ekanligi haqidagi; Oʻzbekiston Respublikasi Bosh prokuraturasi huzuridagi Majburiy ijro byurosi tomonidan — avtotransport vositasiga nisbatan taqiq mavjud yoki mavjud emasligi toʻgʻrisidagi; Oʻzbekiston Respublikasi Moliya vazirligi huzuridagi Sugʻurta bozorini rivojlantirish agentligi tomonidan — yoʻl-transport hodisasida ishtirok etgan haydovchilar tomonidan ixtiyoriy ravishda barcha sugʻurta tashkilotlariga yuborilgan yoʻl-transport hodisasi toʻgʻrisidagi; Oʻzbekiston Respublikasi Transport vazirligi tomonidan — avtotransport vositasida yoʻlovchi tashish uchun litsenziya varaqasi berilganligi (berilmaganligi) toʻgʻrisidagi; Oʻzbekiston Respublikasi Markaziy banki huzuridagi “Garov reyestri” DUK tomonidan — avtotransport vositasining garovda ekanligi haqidagi; Oʻzbekiston Respublikasi Davlat bojxona qoʻmitasi tomonidan — transport vositalari bojxona rasmiylashtiruvidan oʻtganligi toʻgʻrisidagi maʼlumotlar axborot tizimiga taqdim etib borilishini taʼminlasin. 6. Oʻzbekiston Respublikasi Ichki ishlar vazirligi 2022-yil 1-maydan boshlab avtotransport vositasini texnik koʻrikdan oʻtkazish jarayonida avtotransport vositasining bosib oʻtgan masofasi haqidagi maʼlumotlar, jumladan, texnik koʻrikdan oʻtkazuvchi tadbirkorlik subyektlari tomonidan ham majburiy tartibda axborot tizimiga kiritishni yoʻlga qoʻysin. 7. Belgilansinki, “Avtomobil tarixi” haqidagi maʼlumotlarni taqdim etish boʻyicha murojaat boʻyicha soʻrovlar veb-saytlar hamda ularning ilovalari orqali pasport (identifikatsiya ID-kartasi) maʼlumotlarini kiritmagan holda yoʻllanilishi mumkin. Bunda xizmat koʻrsatish uchun toʻlovlar qatʼiy ravishda yagona billing tizimi orqali amalga oshiriladi. 8. Agentlik: xususiy veb-saytlar vakillarining (tadbirkorlik subyektlarining) murojaatlari asosida “Avtomobil tarixi” maʼlumotlarini taqdim etish boʻyicha davlat xizmati veb-saytlar (ularga ilovalar, onlayn eʼlonlar yoki savdo platformalari) orqali koʻrsatilishini yoʻlga qoʻysin; davlat organlari va boshqa tashkilotlar tomonidan davlat xizmatlari koʻrsatilishining belgilangan tartibiga rioya etilishi boʻyicha ularning faoliyati yuzasidan, jumladan, YIDXP orqali doimiy nazorat oʻrnatsin. 9. Ushbu qarorning 4-bandida nazarda tutilgan manfaatdor vazirliklar va idoralar: “Avtomobil tarixi” maʼlumotlari doimiy yangilab borilishini, ushbu maʼlumotlar real vaqt rejimida taqdim etilishini taʼminlab borsin; oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi adliya vaziri R.Q. Davletov va Oʻzbekiston Respublikasi ichki ishlar vaziri P.R. Bobojonov zimmasiga yuklansin.